text: 
  Kurset, som kombinerer tre sanser: syns-, høre- og følesansen, udbydes 
  normalt på Tasteskolen i København, og her har 24 dansklærere fra 
  gymnasiet fået undervisning siden foråret. Nu videregiver de talenterne 
  til eleverne  -  som er vilde med det.
  
  " Når man begynder at kunne det, er det bare vildt morsomt. Det er 
  meget nemmere og hurtigere at skrive med ti fingre end med to, " 
  mener Filip Willemoes. Han er en af " eksperterne " fra 4. klasse, 
  der allerede har overstået de obligatoriske 25 timers undervisning.
  
  " Jeg tænkte, at det her lærer jeg bare ikke. Jeg opgav næsten på 
  forhånd, men efter en uge gik det bedre, " supplerer Ulrik Holst 
  Hansen; og Marie Louise Løvgren sender en taknemmelig tanke til " 
  benzinen "  -  det slik, som lærerne delte ud for at holde modet 
  oppe.
  
  Lidt forkælelse skulle der være plads til, for " man får kuk i 
  hovedet " af at sidde fra otte til elleve hver morgen i to uger og
   bare taste de samme bogstav- og talremser. Til gengæld er det nu 
  sjovt at sidde og skrive på maskine derhjemme, siger de samstemmende.
  
  
  
  